ຊາວຊີເຣຍຫຼາຍພັນຄົນ ໄວ້ທຸກໃຫ້ພວກປະທ້ວງ ທີ່ເສຍຊີວິດ
ຊາວຊີເຣຍຫຼາຍພັນຄົນ ພາກັນໄວ້ທຸກ ໃຫ້ແກ່ພວກປະທ້ວງ ທີ່ເສຍຊີວິດ ໃນການປາບປາມ ຂອງລັດຖະບານ
ປະຊາຊົນຊາວຊີເຣຍຈຳນວນຫຼາຍສິບພັນຄົນໄດ້ໄປຮ່ວມ ພິທີສົ່ງສະການໃຫ້ແກ່ພວກທີ່ເສຍຊີວິດໃນລະຫວ່າງການ ປາບປາມພວກປະທ້ວງຕໍ່ຕ້ານລັດຖະບານ ທີ່ຮຸນແຮງສຸດ ເທົ່າທີ່ເຄີຍມີມາຢູ່ໃນຊີເຣຍ ໃນວັນເສົາມື້ນີ້ ພວກໄວ້ທຸກໄດ້ໄປໂຮມຊຸມນຸມກັນທີ່ເມືອງ Izraa ໃນພາກໃຕ້ຊີເຣຍເພື່ອຝັງສົບໃຫ້ແກ່ຢ່າງນ້ອຍ 15 ຄົນທີ່ເສຍຊີວິດໃນລະຫວ່າງການປະທ້ວງໃນມື້ວັນສຸກວານ ນີ້ ບັນດາກຸ່ມປົກປ້ອງສິດທິມະນຸດເວົ້າວ່າມີຫຼາຍກວ່າ 75 ຄົນ ໄດ້ເສຍຊີວິດທີ່ປະເທດຊີເຣຍ ໃນມື້ວັນສຸກວານນີ້ຫຼັງຈາກ ກຳລັງຮັກສາຄວາມສະຫງົບໄດ້ຍິງປືນເຂົ້າໃສ່ພວກປະ ທ້ວງທີ່ຮຽກຮ້ອງໃຫ້ປະທານາທິບໍດີ Bashar al-Assad ລາອອກ ປະທານາທິບໍດີສະຫະລັດທ່ານບາຣັກໂອບາມາໄດ້ປະນາມຊີເຣຍໃນອັນທີ່ທ່ານເອີ້ນວ່າ ການ ໃຊ້ຄວາມຮຸນແຮງທີ່ໜ້າຢ້ານກົວ ແລະກ່າວຫາທ່ານ Assad ວ່າ ຊອກສະແຫວງຫາການ ຊ່ອຍເຫຼືອຂອງອີຣ່ານໃນການປາບປາມທີ່ໂຫດຮ້າຍດັ່ງກ່າວ ເລຂາທິການໃຫຍ່ຂອງອົງການສະຫະປະຊາຊາດທ່ານ Ban Ki-moon ໄດ້ຮ່ວມສົມທົບກັບ ທ່ານໂອບາມາຮຽກຮ້ອງໃຫ້ຢຸດເຊົາໃນທັນທີການປາບປາມຢູ່ໃນປະເທດຊີເຣຍ ອົງການຂ່າວ SANA ຂອງທາງການຊີເຣຍລາຍງານວ່າມີແຕ່ 10 ຄົນເທົ່ານັ້ນເສຍຊີວິດໃນ ທົ່ວປະເທດມື້ວານນີ້ໂດຍຖິ້ມໂທດການກໍ່ຄວາມຮຸນແຮງ ໃສ່ກຸ່ມອັນທະພານປະກອບອາວຸດ ພວກເຈົ້າໜ້າທີ່ຊີເຣຍ ໄດ້ຖິ້ມໂທດການກໍ່ຄວາມຮຸນແຮງສ່ວນໃຫຍ່ໃນຮອບເດືອນຜ່ານມານີ້ ໃສ່ກຸ່ມອັນທະພານບໍ່ເຄົາລົບກົດໝາຍທີ່ບໍ່ໄດ້ລະບຸຊື່ຈຳນວນນຶ່ງ